
			Én

			Hva om jeg kastet meg ut?

			Jeg sto på kanten av en stupbratt klippe og gravde de nakne tærne ned i jorden under føttene. Jeg var prisgitt omgivelsene. Hvis det kom et kraftig vindkast, kunne det vippe meg forover eller bakover. Skalv bakken det minste, ville jeg komme til å falle.

			Eller fly.

			Hva om jeg kastet meg ut? Var det noen som ville bry seg?

			Nei. Ikke om meg. Ikke om feil prinsesse av Quentis.

			Tolv meter lenger nede slo bølgene mot klippene. Den hvite vannspruten sto mot den grå steinen. Jeg hadde lyst til å sparke fra, til å stupe ned i det blå havet. Være fri for alles forventninger et syndefullt øyeblikk.

			Men hvis jeg stupte uti, ville jeg komme for sent. Og da ville jeg være ille ute.

			Margot kom til å skjelle meg ut hvis jeg gikk glipp av møtet med de turanske krigerne som far hadde invitert til Quentis. Så i dag skulle jeg ikke stupe fra klippen.

			Jeg rygget litt unna kanten for å motstå fristelsen.

			Ikke at de trengte meg til dette mislykkede opplegget. Mae kom til å sjarmere gjestene i senk.

			Det var hun som var den rettmessige prinsessen av Quentis.

			Min halvsøster hadde blitt forberedt til dette hele sitt liv. Til denne opptredenen. Før eller siden kom hun til å bli dronning av Tura. I dag ville hun få møte noen fremtidige undersåtter, og senere i år skulle hun gifte seg med kronprinsen.

			At jeg skulle være til stede, var helt meningsløst.

			Men jeg anstrengte meg hardt for ikke å forarge min stemor, Margot. Eller min far. Jeg var kanskje ikke hans yndlingsdatter eller den prinsessen folk elsket høyest, men like fullt hadde jeg en krone i mine gemakker. Og dagen i dag dreide seg om å vise turanerne hvor sterkt kronene våre kunne skinne.

			Jeg senket skuldrene og rygget enda et skritt bort fra kanten, og så enda et. Fotsålene sank ned i gresset da jeg gikk bort til de koksgrå tøyskoene, som jeg hadde sparket av meg for litt siden. Men før jeg rakk å få dem på meg, hørte jeg dundringen av hover fra veien.

			Lyden kom nærmere. Det var sikkert en rytter som skulle hente meg.

			Var jeg sent ute?

			Margot hadde pratet i vei da vi spiste frokost i morges. Jeg hørte bare halvveis etter mens hun ramset opp programmet for dagen, før vi skulle møte turanerne.

			Elitekrigerne deres kom sent i går, etter at det hadde blitt mørkt, så de rakk verken middag eller møter. Det var nok med vilje.

			Jeg kunne ikke klandre dem for det, og heller ikke for at de holdt seg for seg selv på slottet. Enten hvilte de ut etter ferden over Krisentsjøen, eller så prøvde de å unngå all pomp og prakt som kongelig gjestfrihet innebar. Men enten jeg likte det eller ikke, gjestebud ville det bli. En anledning for Mae til å skinne.

			Mens de turanske krigerne gjorde hva de nå enn pleide å gjøre når de besøkte et utenlandsk kongerike, ble søsteren min fiffet opp.

			Mae ville bli badet og dullet med. Hun ville bli massert med velduftende oljer og få den beste hudpleie som fantes. Under kveldens bankett skulle hun ha på seg en kjole syersken hennes hadde brukt en hel måned på å sy.

			Det var kun Mae dette dreide seg om.

			Jeg tvilte på at mennene som var på besøk, brydde seg om broderiene eller blondene. Men hva visste vel jeg? Det var Mae som skulle bli deres dronning, ikke jeg. Min eneste forpliktelse var å møte opp.

			I tide.

			Det var det eneste Margot forlangte av meg da hun ramset opp instrukser under frokosten.

			Ikke kom for sent, Odessa.

			Jeg kom ikke for sent bestandig. Stort sett, kanskje, men ikke alltid. Og halvparten av gangene var det ingen som la merke til det.

			Jeg satte foten i en koksgrå tøysko, børstet av kjolen i samme farge og skiftet stilling for å ta på meg den andre skoen. Begge var på plass idet en velkjent rytter dukket opp over bakketoppen.

			Banner satt stolt i salen. Det korte, lysebrune håret var omhyggelig gredd, ikke et hårstrå lå feil. Ansiktsuttrykket røpet ingen følelser.

			Var det et godt tegn? Eller var jeg i knipe, siden forloveden min hadde forlatt sine plikter som general for å hente meg?

			Banner trakk i tøylene og fikk den borkete hingsten til å stanse. Han svingte seg smidig ut av salen og kom mot meg med målbevisste, illevarslende skritt mens han leide hesten med seg.

			«Prinsesse.» Tonefallet var alvorlig, de brune øynene holdt fast ved mine, men et lite smil lekte i munnviken.

			«Jeg skulle akkurat til å gå tilbake», sa jeg med hånden i været. «Jeg lover.»

			«Før eller etter at du hørte at jeg kom ridende?» Han hevet det ene øyenbrynet. «Du vil komme for sent.»

			Vil komme for sent. Da var jeg ikke for sen ennå. Jeg pustet lettet ut.

			«Jeg lovte å komme i tide», sa jeg. «Du trengte ikke å komme og hente meg.»

			«Jeg tok faktisk bare en ridetur.»

			«Å.» Kanskje ingen visste at jeg var utenfor slottsmurene? Da kunne jeg snike meg ubemerket inn igjen og skifte i en fart.

			Banner var allerede kledd i gallauniform og klar for møtet. Gullknappene på den blågrønne jakken var like blanke som spirene på slottet i det fjerne. Han hadde stukket de beste kaste­knivene sine i lærbeltet. Far skulle ha på seg omtrent samme uniform, men han foretrakk sverd. Maes kjole for kvelden besto av flere stofflag i akvamarin og himmelblått. Og Margot ville sikkert kle seg i sin blå signaturfarge.

			Min kjole var grå, som alle de andre kjolene mine.

			En vakker dag, når Margot ikke lenger bestemte hva jeg skulle ha på meg, eller far ikke lenger stirret granskende på meg under hvert måltid, skulle jeg kle meg i rødt. Eller grønt. Eller svart. Eller gult.

			En hvilken som helst farge, bare ikke grått.

			«Du kunne jo spionere på byen fra vinduet ditt da, du trenger ikke å gå helt opp hit», sa han.

			«Men det er bedre utsikt her.»

			Sollyset fanget den ravgule strålekransen i Banners øyne, den intense fargen lyste opp i kontrast til de brune irisene. Alle som var født i Quentis, hadde denne ravgule strålekransen i øynene.

			Blikket hans drev mot slottet bak oss, og derfra mot byen som strakte seg langs kysten ved siden av klippen.

			De hvite bygningene i Roslo skinte i ettermiddagssolen. Gatene i hovedstaden myldret av folk og vogner, i havnen lå båtene tett i tett, og det rolige vannet i Roslobukten glitret blågrønt i solskinnet. Quentinske flagg i samme farge blafret i vinden fra slottstårnene. Det største av dem hadde det kongelige våpenskjoldet påsydd – en armbrøst omslynget av blader og hveteaks.

			For far var det ingenting som slo utsikten fra balkongen i tronsalen, men jeg foretrakk å se byen min herfra.

			Slottet var der jeg bodde, mens klippen var mitt fristed. Det eneste stedet der luften var fri for kvelende dømmesyke og det ikke sto gardister på hvert hjørne som var klare til å rapportere til Margot om alt det gale jeg gjorde.

			Herfra kunne jeg kjenne den salte luften som drev opp fra sjøen, og vinden bar med seg dufter av mat og krydder fra markedene på torget. På rolige dager som denne kunne jeg høre støyen fra havnen og larmen fra gatene. Og når jeg hadde tid, tok jeg med meg en tegneblokk og laget skisser av alt jeg kunne se.

			Blikket til Banner stoppet opp ved de tre skipene som lå forankret i bukten. De mosegrønne seilene sto i svak kontrast til de blågrønne som båtene fra Quentis hadde.

			«Har du sett dem?» spurte jeg. «Turanerne.»

			«Ikke ennå. Men jeg har akkurat snakket med faren din.» Kjeven hans strammet seg. «Han sa at Vokteren kom sammen med elitekrigerne.»

			«Vokteren.» Jeg måpte. Det vrengte seg i magen. «Er Vokteren her i Roslo?»

			«Visstnok», sa Banner kort.

			Helsike. Det var ikke bra. Det var derfor forloveden min hadde tatt seg en ridetur.

			Vi var kanskje ikke forelsket, vi var neppe for venner å regne engang. Men i løpet av forlovelsen hadde jeg funnet ut et og annet om Banner. Han var urokkelig i sin lojalitet mot far. Han elsket statusen som fulgte med sin rang og det å være forlovet med en prinsesse. Og han avskydde Vokteren.

			«Det var leit å høre.» Jeg strakte meg mot ham, men han viftet meg bort og strøk hånden gjennom håret. «Skal du delta på møtet?»

			«Jeg er general for din fars legion. Hva tror du?»

			Kunne han ikke bare sagt ja?

			Jeg håpet at han ville slutte å behandle meg som et barn etter at vi ble gift. Men han var femten år eldre enn meg, så jeg holdt ikke akkurat pusten i spenning.

			Banner gned seg over den glattbarberte kjeven, han så sint ut. «Be til Karina om at jeg greier å bevare fatningen.»

			Jeg kom til å be fredsgudinnen om å være med oss alle sammen i dag.

			«En dag skal jeg ta hevn», sa han, mer til seg selv enn til meg. Den rolige, fattede mannen jeg skulle gifte meg med, forsvant. Han dirret av raseri, hendene strammet seg langs sidene, som om han klødde i fingrene etter å trekke kniven. «Det sverger jeg på.»

			«Banner», sa jeg advarende. «Hvis Vokteren er med tura­nerne, er det fordi far har invitert ham. Dette er ikke det rette øyeblikket. Du kan ikke angripe ham mens …»

			«Tror du ikke jeg vet det?» 

			Jeg rykket til da han brølte meg rett opp i ansiktet. Det var ikke første gang en mann vendte raseriet mot meg, og det kom ikke til å bli den siste. Og jeg hadde funnet ut at det var enklere å gi etter enn å stritte imot. «Jeg er lei for det.»

			«Jeg vet godt at jeg må tre til side og ønske disse gjestene velkommen til kongeriket vårt. At jeg må være til stede i tronsalen og møte avskummet som ødela familien min. Jeg fortjener å få hodet til den djevelen servert på et fat, men jeg får ikke gjort noe som helst. Jeg vet godt at jeg ikke kan foreta meg noe akkurat nå, Odessa.»

			Han spyttet ut navnet mitt, men jeg sa ikke noe. «Du kommer for sent», bjeffet han.

			«Ja.» Jeg nikket og så ned på de blankpussede støvlene hans.

			Banner pustet ut og roet seg ned. Så la han fingeren under haken min og skjøv ansiktet mitt oppover til blikkene våre møttes. Sinnet i øynene hans la seg. «Beklager, jeg er bare frustrert.»

			«Det skjønner jeg.»

			«Skal jeg ta deg med tilbake? Jeg kan droppe resten av turen.»

			«Nei da.» Jeg smilte mildt til ham. «Bare dra, du. Jeg går.»

			Hadde jeg vært Banner, ville nok jeg også hatt behov for å klarne tankene.

			Hvorfor krevde far at Banner skulle delta på møtet i dag? Han visste at det var Vokteren som hadde drept broren hans. De hadde kjempet om en kvinne i Tura, og det endte med døden. Da nyheten om drapet på broren nådde Quentis i fjor, var moren deres så utrøstelig at hun tok sitt eget liv.

			Far kunne tydeligvis være like ufølsom mot sin elskede general som mot sin eldste datter.

			«Vi ses senere», sa han. «Ikke kom for sent, prinsesse.»

			Banner strøk langs kinnet mitt med knoken. Så tok han et skritt tilbake mot hesten, svingte seg opp i salen og forsvant, uten å snu seg eller kaste et blikk på de bølgende åsene og åkrene rundt Roslo.

			Jeg ventet til han var ute av syne, før jeg med et sukk bega meg ned stien mot porten på baksiden av slottet. Derfra kunne jeg snike meg inn en sideinngang og opp trappen til mine gemakker i fjerde etasje.

			De grå rommene.

			Gemakkene til Mae var lyseblå, til ære for den uskyldige bruden som snart skulle gifte seg med en prins. Som skulle oppfylle sin forpliktelse i tråd med handelsavtalen som var inngått. Den som sørget for fred mellom de fem kongerikene i Calandra.

			Hun var Spurven.

			Men Mae var langt fra noen skjør, liten fugl. Og hun kom så visst ikke til å være jomfru på bryllupsnatten. Det var merkelig hvordan gardistene rapporterte alt hun gjorde, unntatt når hun knullet gardesjefen.

			Jeg kastet et blikk over skulderen, mot klippen og det åpne havet nedenfor.

			Hva fantes der ute? Det kom Mae til å finne ut, for etter bryllupet skulle heldiggrisen seile til Tura. 

			Jeg hadde aldri misunt Mae noen ting. Hun var fars yndlingsdatter. Da det var på tide å velge Spurven, kom det ikke som noe sjokk at han valgte henne. Og hun var Margots store stolthet og glede. Hun hadde en mor, mens jeg hadde et spøkelse. Og likevel hadde jeg aldri noensinne vært misunnelig på henne.

			Før nå.

			For snart skulle hun reise og få oppdage alt som lå bortenfor porten til Roslo og kysten av Quentis.

			Jeg kom til å savne halvsøsteren min. Fra den dagen Margot la henne i armene mine da jeg var fem år, hadde Mae vært min. Hun kranglet med meg om alt. Hun maste støtt og stadig. Hun var verken snill eller takknemlig. Hun var en pest og en plage, men hun var søsteren min.

			Og jeg kom til å savne henne.

			Men samtidig gledet jeg meg til hun dro.

			Kanskje ville jeg endelig få litt frihet når skyggen hennes var borte. Eller kanskje ikke. Kanskje ville mine eneste fredelige stunder være her på klippen.

			Et vindkast løftet det uregjerlige håret mitt, og jeg fikk en lokk i munnen. Jeg spyttet den ut, men kjente den bitre smaken av brunfargen Margot hadde i håret mitt meg hver uke. De viltre krøllene holdt seg aldri i fletten, uansett hvor mye kammer­pikene rev og slet i dem. De samarbeidet bare når de var våte.

			Havet lokket. Jeg stanset og snudde meg.

			Hva om jeg stupte? Kom noen til å legge merke til det?

			Nei. Ikke når det var denne prinsessen. Jeg kjente at jeg smilte litt.

			Jeg løp mot klippen, fortere og fortere. Den grå kjolen fløt bak meg. Armene svingte og beina sparket fra. Jeg tenkte ikke, jeg nølte ikke. Det ene øyeblikket var føttene mine på bakken.

			Og i det neste fløy jeg.

		

	
		
			To

			Vannet dryppet fra falden på den gjennomvåte kjolen og etterlot seg et prikket spor av dråper der jeg listet meg gjennom østfløyen på slottet. Hjertet dunket, og jeg kjente gledesrusen strømme gjennom årene.

			Jeg var seksten da jeg hoppet derfra for første gang. En gjeng med tjenestegutter gikk oppover skråningen en brennende varm sommerettermiddag, og jeg fulgte etter av ren nysgjerrighet. Jeg betraktet dem på avstand mens de hoppet fra klippen, én etter én.

			Da de hadde svømt i land og trukket seg tilbake til slottet, tok jeg mot til meg og gikk bort til kanten på klippen. I flere timer ble jeg stående der og vurdere hvor langt det var ned, før jeg tok spranget. Jeg forsvant ned i det kalde vannet, og mens jeg sparket meg som en gal tilbake mot overflaten igjen, sverget jeg på at dette aldri skulle skje igjen. Men en uke senere, etter at våpenmesteren hadde kjeftet på meg for å være udugelig i bueskyting, klatret jeg opp åssiden på ny og gjorde klippen til min.

			Hver gang jeg trengte å føle meg modig, fri, levende, var det klippen som ble redningen.

			Det var verken første eller siste gang jeg snek meg gjennomvåt inn på slottet. Tøyskoene var borte, dem hadde havet tatt. De nakne fotsålene surklet mot det hvite marmorgulvet da jeg snek meg gjennom det tomme galleriet.

			Ørene mine var oppmerksomme på den minste lyd mens jeg smøg meg langs veggtepper og malerier. Det var sikkert unødvendig, for ingen pleide å komme inn i dette galleriet, særlig ikke Margot.

			Hun likte ikke kunstverkene her, de var for grusomme for hennes smak.

			Alle sammen forestilte cruxene, som hadde dukket opp for mange generasjoner siden. Det største veggmaleriet ble laget etter det siste trekket deres, for nærmere tretti år siden. Da fløy de enorme, ørnelignende uhyrene over Calandra og slaktet ned folk.

			Det store veggmaleriet forestilte en rødbrun hanncrux som hadde delt en mann i to med det mektige nebbet. Det hang innvoller fra det åpne gapet. Kloen var skarpere enn noe knivblad og gjennomboret hjertet på en kvinne, som ble knust av vekten. Fra de tykke, spisse hornene dryppet det blod og gørr.

			Margot hadde rett. Kunsten i dette galleriet var voldelig, og jeg ville neppe satt min fot her selv hvis det var jeg som hadde overlevd et crux-trekk.

			Det sto skrevet at de gamle gudene, Ama og Oda, skapte dyrene i Calandra som gaver til menneskene. Som følgesvenner i denne verden. Moderen og Faderen var stolte av de vakre skapningene sine og lovpriste dem.

			Men denne stoltheten gjorde at barna til gudene ble rasende, og i sjalusi og sinne skapte de unge gudene – De seks – sine egne dyr. Rovdyr som minnet om dyrene i Calandra. Men dyrene de laget, var mye vakrere. Mye mektigere. Og langt mer dødbringende.

			De skapte disse uhyrene for å minne mennesker og dyr på at vi er små og ubetydelige. Og ingen uhyrer var mer fryktet enn cruxene.

			Den første gangen jeg så det nifse veggmaleriet, kastet jeg opp i en blomsterpotte med en bregne i. Men det neste trekket ville inntreffe snart, så jeg tvang meg til å gå tilbake til galleriet. Gang på gang, til jeg ikke ble kvalm av å se på det lenger.

			Når jeg for første gang fikk se cruxene fly, ville jeg være forberedt på hvilke ødeleggelser vårt folk ville stå overfor.

			Gudene hadde virkelig overgått seg selv med skaperverket sitt.

			Det fantes uhyrer, og så fantes det cruxer.

			Ifølge de lærdes spådommer kunne neste trekk skje allerede til våren. Om under et år. Heldigvis var jeg trygg her innenfor slottsmurene, men det var det mange som ikke var.

			Jeg rev blikket løs fra veggmaleriet, rundet hjørnet og hastet mot trappeoppgangen, og nesten krasjet inn i noen. Det var så vidt jeg rakk å stoppe.

			«Jeg beklager …» Unnskyldningen døde på tungen da jeg stirret opp på vosteren. Et gisp unnslapp meg. Det ga gjenlyd mellom veggene mens jeg rygget unna min fars utsending.

			Den ruvende skikkelsen stirret uttrykksløst på meg. Han var et hode og et par knoklete skuldre høyere enn meg og kledd i burgunderrød kappe. Stoffet var drapert rundt den hengslete kroppen og samlet seg rundt anklene og føttene, som var like nakne som mine. Neglene på fingre og tær var tykke, furete og mørkegrønne. Han hadde verken hår eller øyenbryn, og huden var kjølig og blek. Ørnenesen hang skarp over de tynne, fargeløse leppene.

			Den kammerpiken jeg likte best, sa at huden til vosteren ga henne frysninger, men for meg var det øynene som fikk det til å gå kaldt nedover ryggen. De var bunnløse og uten pupiller, med samme dypgrønne farge som neglene.

			Øyne som avfødte mareritt.

			Jeg brydde meg ikke om hva de andre sa om brorskapet. Vostrene var etter min mening langt verre enn noen av uhyrene som streifet rundt i de fem kongerikene.

			Kraften strålte ut fra kroppen hans og nærmest presset meg bakover. Vostermagien gnistret rundt meg. Det var svimlende. Kvalmende. Det føltes som å hoppe utfor et bunnløst stup. Innvollene vrengte seg, og avgrunnen under føttene tok aldri slutt.

			Det var ikke meningen at mennesker skulle være så nær magi.

			Jeg undertrykte trangen til å skrike. Kraften hans krafset og klorte langs den nakne huden på armene mine.

			Vosteren la hodet på skakke som en fugl og betraktet de våte klærne mine. Han løftet hånden og holdt en knoklete finger i været. Så vred han på håndleddet, og vannet sprutet ut av håret og virvlet rundt ansiktet mitt. Dråpene smeltet sammen og steg opp til de var en kule av klart vann som snurret over hodet på meg. Kulen utvidet seg og ble til en tynn sirkel som var hul i midten. Det strakte seg pigger opp fra vannet, som om det ble dratt mot den hvelvede himlingen.

			Det snurret rundt og rundt, til vosteren formet det til en krone som hang over hodet mitt.

			Far sa at vosterbrorskapet ofte brukte flytende magi for å formidle et budskap. At de manipulerte luft, vann og blod for å uttrykke noe.

			Uansett hva denne vannkronen betydde, hadde jeg ikke tenkt å be vosteren om å forklare det nærmere. Jeg løp mot trappen, opp det første trinnet, tok to trinn om gangen med de gjennomvåte skjørtene sammenkrøllet i nevene. På trappeavsatsen kastet jeg et blikk bakover.

			De mørke øynene til vosteren betraktet meg fremdeles.

			En ny skjelving gikk gjennom skuldrene mine før jeg grep tak i gelenderet og tvang meg opp trappen. Først i tredje etasje avtok følelsen av edderkopper som krøp over huden.

			Jeg gned meg på de våte kjoleermene, som om jeg kunne børste bort den prikkende følelsen.

			Hvorfor kunne ikke vosteren ha tørket kjolen min i stedet for håret? Det ville ha vært til hjelp. Jeg kunne nærmest kjenne at krøllene mine kruste seg.

			Å flette det mens det var vått, kunne jeg bare glemme.

			Vosteren var også en grunn til at jeg ikke hadde lyst til å delta på møtet med turanerne.

			Det var sjelden vostrene besøkte slottet, men for seks dager siden ankom fars utsending uten forvarsel. Og hver gang jeg traff på ham, ble jeg kvalm.

			Hva gjorde han her? Kanskje brorskapet hadde fått nyss om at far hadde leid de turanske elitekrigerne. Eller kanskje det var på grunn av Vokteren at han hadde kommet.

			Vostrene var hemmelighetsfulle, og for det meste unngikk de mennesker. Det trodde jeg i hvert fall. Den eneste vosteren jeg noensinne hadde sett, var denne utsendingen til far, og han holdt seg ved slottet når han var her.

			Jeg visste ikke engang hvor mange vostere det var i brorskapet. Noen hundre? Flere tusen? Det var bare én bok om vostrene i biblioteket på slottet, og den var kort. Veldig, veldig kort.

			Fars utsending kom på besøk når det var viktige politiske begivenheter, bryllup og kongelige begravelser. Antakelig for å forsikre seg om at vi oppførte oss ordentlig, alle sammen, og oppfylte vilkårene i Calandras magiske traktater.

			En gang spurte jeg en lærer om hva vostrene egentlig drev på med, bortsett fra å utføre blodseder for konger. Om vostrene var mennesker som hadde arvet magiske evner, eller noe helt annet. Han sa at det var komplisert – og det betydde at han heller ikke visste det.

			Det virket som om far og utsendingen sto på godfot med hverandre, men ikke var nære venner.

			Uansett av hvilken grunn vosteren var her i dag, var jeg mer enn klar for at han skulle dra igjen. Hadde jeg flaks, ville han reise tilbake dit han kom fra, så snart turanerne forlot Roslo. Det var enda et mysterium ved vostrene. Ingen visste hvor de holdt til.

			Tanken på en hel by av vostre, med gater og bygninger fulle av magi, gjorde meg uvel.

			Jeg fikk en snikende følelse av at noen fulgte med på meg. Jeg snudde meg og trodde vosteren skulle være der, men jeg var alene i trappeoppgangen.

			«Og helt klart paranoid», mumlet jeg mens jeg gikk opp den siste trappen til den store hallen i fjerde etasje.

			«Hvorfor er kjolen din våt?» Spørsmålet til Margot overrumplet meg så jeg slo meg for brystet. «Og hva er det som har skjedd med håret ditt?»

			Jeg stønnet. Hvordan kunne jeg tro jeg skulle klare å snike meg inn ubemerket. Faen. 

			«Beklager, Margot.»

			Dette var vosterens skyld, det ekle krypet. Vanligvis ville jeg ha forsikret meg om at det ikke var noen der før jeg listet meg over teppet mot mine gemakker. Men magien til vosteren måtte ha distrahert meg så jeg glemte å følge med.

			«Odessa.» Det var ingen i hele Calandra som kunne si navnet mitt med samme irritasjon som stemoren min.

			«Jeg skal være klar i tide. Jeg lover.»

			De havblå øynene hennes med den ravgule strålekransen lynte mot meg mens hun pekte mot døren min. «Du er allerede for sen.»

			«Ikke ennå.»

			Neseborene til stemoren min dirret mens jeg skyndte meg forbi henne og inn i mine gemakker.

			«Ja vel. Jeg er nesten for sen.»

			«Skynd deg.» Hun fulgte etter meg inn i omkledningsværelset. Jeg dro håret – som var helt tørt, veldig krøllete og veldig lite brunt – over skulderen og kjente at fingrene hennes begynte å kneppe opp kjolen.

			«Du trenger ikke å bli her», sa jeg. «Brielle eller Jocelyn kan hjelpe meg.»

			Hun dro så hardt i den siste knappen at den løsnet og spratt bortover gulvet. «Ser du dem noe sted?»

			«Eh, nei.» Det var ingen inne hos meg, og nattøyet jeg hadde tatt av meg i morges, lå fremdeles på gulvet ved skilleveggen.

			Enten var kammerpikene mine blitt omplassert til Mae for dagen, eller så var de ute og sniktittet på turanerne. Jeg gjettet på det siste.

			«De er opptatt i sørøstfløyen», sa Margot.

			Var det ikke der turanerne bodde?

			«De soldatene har dratt inn skitt i salene våre.»

			Skitt? «Har de ikke seilt på Krisentsjøen? Hvordan har de blitt skitne?»

			«Odessa.» Der var den irritasjonen igjen.

			«Nei vel. Jeg kan spørre senere.»

			«Ja, vær så snill.» Margot dyttet meg fremover, og jeg skyndte meg bak skjermbrettet mens jeg holdt kjolelivet sammen rundt brystet.

			Plagget klasket i gulvet idet hun slengte den nye kjolen min rundt skjermbrettet.

			At hun hadde klart å finne en gråfarge som var enda gråere enn den forrige, var faktisk ganske utrolig. Jeg skar en grimase mens jeg tråkket inn i skjørtene.

			«Vi må farge håret ditt. Igjen. Og det har vi ikke tid til.» Den utålmodige trippingen hennes føltes som å få gjentatte slag på hånden. «Bade, med alle klærne på. Hvorfor er du sånn? Hvorfor kan du ikke ha en normal hobby, som bueskyting eller ridning?»

			Jeg elsket å tegne og male, men satte Margot pris på det jeg laget? Nei. Hun ble bare irritert hver gang fingrene mine var flekkete av kullstift eller maling.

			Hun ville at jeg skulle være sånn som Mae, som elsket sverdkamp og fekting. Det var akseptable hobbyer for datteren hennes, prinsessen hennes. Men kunst og svømming, som begge var ganske fredelige aktiviteter, anså hun som plagsomt og irriterende.

			Ja, jeg hadde vært ute og svømt, og ja, jeg burde ha ventet med det til i morgen. Men Margot visste i det minste ikke hvordan jeg hadde havnet i vannet. Det var det ingen som gjorde.

			Hvis noen fikk vite at jeg hadde stupt fra den klippen, ville det bli et helvete.

			«Jeg skal skynde meg», lovet jeg. «Jeg glemte tiden.»

			«Du setter tålmodigheten min på prøve, jente.»

			«Beklager, beklager.» Uansett hvor mange ganger jeg ba om unnskyldning, ville det ikke spille noen rolle. Men jeg sluttet aldri å prøve.

			Hun kokte av ergrelse da jeg steg frem i grått fra topp til tå. «Snu deg.»

			Jeg snudde ryggen til henne så hun kunne kneppe igjen kjolen.

			Stoffet formet seg etter ribbeina og brystene. Utringningen blottla kragebeina og halsen, mens ermene fløt ned mot fingertuppene. Skjørtene bølget seg rundt hoftene og raslet når jeg beveget meg.

			I en hvilken som helst annen farge ville det vært en nydelig kjole.

			I grått gikk jeg nesten i ett med steingulvet, men kanskje det var det som var meningen.

			«Håret.» Margot knipset med fingrene og pekte på toalettbordet. Hun stilte seg bak meg mens jeg satte meg på benken.

			Jeg nølte med å gi henne kammen. I hendene hennes var den et våpen, og hun brukte det ofte. Hodebunnen verket i timevis etter at hun var ferdig med mishandlingen. «Du trenger ikke å gjøre dette. Jeg klarer det selv. Mae trenger deg sikkert mer.»

			«Hun er … opptatt.»

			Opptatt. Det ville vel si at hun fikk seg et ettermiddagsknull med gardesjefen.

			Hvorfor var det i orden at Mae hadde det gøy før vi skulle møte turanerne, mens jeg ble straffet for en liten svømmetur?

			Dobbeltmoralen her på slottet var kvelende.

			Margot rev kammen ut av hånden på meg og trakk den gjennom håret mitt, så hardt at jeg måtte holde meg fast i sidene på benken for ikke å falle ned på gulvet. Da hun hadde gredd ut de fleste av krøllene, knipset hun med den ledige hånden. «Pudder.»

			Jeg strakte meg etter opalkrukken på bordet og tok av lokket, men måtte brekke meg av den skarpe lukten til fargestoffet. Den kom til å forsvinne i løpet av noen minutter, men det første trekket av pust sved i halsen.

			Hun ristet pulveret ned i hårrøttene til den naturlige fargen var dempet. Til de oransje og røde og kobberfargede hårstråene var borte. Hun overså ikke en eneste krøll, og da jeg så meg i speilet, hadde håret fått tilbake den velkjente brunfargen.

			Ikke at jeg egentlig hadde noe imot fargen. Margot sa at den passet til huden min, at den fremhevet fregnene på nesen og gullstripene i øynene.

			De røde tonene minnet henne nok for mye om moren min.

			Jeg minnet for mye om mor.

			«Jeg har aldri i mitt liv møtt noen som er så flink til å oppsøke problemer.» Margot slengte kammen fra seg og begynte å flette lokkene. «Du kunne ha blitt spist av en hai.»

			«Det er ingen haier så nær land.»

			«Ikke det? Og det er vel ingen margåler der heller. Har du glemt hvorfor turanerne er her?»

			«Nei», mumlet jeg.

			De var her for å drepe uhyrene som hadde herjet langs handelsrutene til far det siste året. Det begynte med sporadiske angrep fra beistene, men det ble verre. I sommer var det bare ett av tre skip som hadde kommet frem til bestemmelsesstedet. Margålene etterlot seg aldri noen overlevende.

			De hadde begynt å angripe skipene våre det siste året. Før holdt de til der Marixmorehavet var på sitt dypeste. Langt unna der quentinske skip seilte. Hvorfor hadde de flyttet på seg? Hadde uhyrene trukket nærmere land for å finne mat, eller var det et nytt rovdyr som drev dem inn mot kysten ved Roslo?

			Hadde gudene skapt uhyrer som var enda mer skremmende enn cruxene?

			Ikke bare gikk skipslastene våre tapt, men de beste sjøfolkene i Quentis druknet og ble spist av margålene. Det begynte å bli umulig, og dyrt, å få noen til å seile over Krisentsjøen.

			Handelsrutene måtte sikres. Kornet vi høstet og solgte til Lain, Genesis, Ozart og Tura, måtte leveres før en annen konge tok de manglende leveransene som en fornærmelse. Eller som mislighold av handelsavtalen og en invitasjon til krig.

			Ingen hadde råd til krig når det var så kort tid igjen til crux-­trekket.

			Vi måtte hamstre det vi hadde av ressurser, og sørge for å ha våpen, mat og forsyninger klare når de kom. Gudene måtte vite hva slags ødeleggelser de uhyrene ville forårsake. Skipslastene med hvete, mais og bygg kunne ikke gå tapt, særlig ikke når de hadde blitt solgt for våpen og tømmer allerede.

			Quentinske soldater prøvde å drepe margålene, men udyrene var like nådeløse og utspekulerte som noen kriger. De beveget seg lynraskt, og det harde beinet som stakk ut av skallen deres, kunne gjennombore et skipsskrog. Mennene våre hadde klart å drepe noen, men ikke mange nok. De forferdelige skapningene fortsatte å senke skipene våre.

			Så far hadde leid turanerne til å renske Krisentsjøen for margåler. Hvordan? Jeg hadde ikke peiling.

			«Tror du de klarer å drepe dem?» spurte jeg Margot.

			«Ja, hvis de seks døde udyrene som hang i havnen i morges, er noe å gå etter.»

			«Hva? Har de drept margåler allerede?» Jeg rettet meg opp. «Når da?»

			«De hadde dem med seg da de kom i går kveld.»

			Hvis jeg visst det, ville jeg gått til havnen og ikke opp på klippen. Jeg hadde aldri sett de sagnomsuste margålene, bortsett fra i bøker. «Hvor store er de? Er de blå?»

			Margot fnøs. «Du er mer opprømt over seks døde dyr enn over ditt eget bryllup med Banner.»

			Det var sant. Jeg hadde gått glipp av flere planleggingsmøter enn det jeg hadde vært med på.

			Jeg snudde meg rundt. «Hvordan tror du de drepte dem?»

			«Odessa», snerret hun og tvang hodet mitt mot speilet igjen. «Sitt stille.»

			Hvem ville vel bry seg om håret mitt? Det var ikke jeg som skulle vises frem i dag. Men jeg tidde stille og lot henne fortsette å flette.

			Før mor døde, hadde Margot vært kammerpiken hennes. Og siden jeg hadde hennes hår, hadde Margot god trening i å temme krøllene.

			«Jeg traff Banner tidligere.» Jeg ventet til de blå øynene til Margot møtte mine gylne i speilet. «Han fortalte meg at Vokteren kom sammen med turanerne.»

			«Ja.» Det oppsto en nyve mellom øyenbrynene hennes.

			Vokteren.

			En mann som skulle være mer ondskapsfull og dødelig enn noe udyr gudene hadde skapt, hvis man skulle tro ryktene.

			Nyheten om Vokteren hadde nådd kysten av Quentis for tre år siden, og siden var det blitt kokt opp utallige historier om opphavet hans.

			Noen mente han hadde krøpet ut av en grav i Tura. At han var mer et spøkelse enn et dødelig vesen. Noen sa at han var en inkarnasjon av Izzak, at dødsguden ble lei av å sitte på trone og kledde seg ut for å plage menneskeheten for moro skyld. Og atter andre var sikre på at han hadde fått kreftene av de gamle gudene selv.

			Han var mer myte enn menneske, og historiene om ham spredte seg som ild i tørt gress over hele kontinentet.

			«Hva innebærer det at han er her?» spurte jeg Margot.

			«At du ikke skal vandre rundt alene, uten vaktene dine. Og at vi ikke må komme for sent.» Fingrene hennes jobbet i rasende fart og dro alle hårlokkene sammen til en tykk flette. Men i dag virket det som om til og med håret mitt protesterte mot dette narrespillet. Da den tredje lokken løsnet i tinningen, slo hun ut med hendene.

			«Dette har jeg ikke tid til. Gjør deg ferdig og kom deg til tron­salen.» Hun marsjerte mot døren så skjørtene på den koboltblå kjolen sto som en sky.

			Da hun passerte vinduet, fikk solskinnet det til å glitre i edelstenene i kronen hennes. Det silkemyke, gylne håret falt i glatte lokker nedover skuldrene og ryggen. Hun svevde mer enn hun gikk, med haken høyt hevet. Hun var kanskje ikke født kongelig, men Margot Cross var like fullt dronning til fingerspissene.

			Og det skulle datteren hennes også bli.

			Da hun var borte, snudde jeg meg mot speilet og sank sammen.

			I øyeblikk som dette skulle jeg ønske at jeg var yngre. At jeg var et barn som Artalayus. Halvbroren min tilbrakte dagene i barnehagen, lykkelig uvitende om sine fremtidige forpliktelser. Og godt var det. Som tronarving ville Arty måtte avlegge en troskapsed i blod til far, som de fleste kongelige arvinger i de fem rikene, og snart kom han til å ha flere forpliktelser enn jeg orket å tenke på.

			Stakkars liten.

			Det var tjue års aldersforskjell mellom oss, men jeg håpet han ville komme til meg hvis han trengte et pusterom fra far og Margots krav. Inntil videre fikk Mae og jeg bære den byrden.

			Håret mitt var et eneste rot, til tross for Margots forsøk på å flette det, men jeg fikk det til å underkaste seg og lot bare noen få, villfarne hårstrå ramme inn ansiktet. Jeg knyttet et satengbånd nederst i fletten, plukket opp kronen som var blitt lagt på toalettbordet, og satte den på hodet.

			Den var tung. Metallet var kjølig og ubarmhjertig. I det skinnende gullet var det lagt inn hundrevis av glitrende ravsteiner.

			Kronen var det eneste jeg hadde på meg, som ikke var grått.

			Gudene skulle vite at jeg hatet grått.

			Jeg rettet meg opp i ryggen og inntok holdningen etikette­lærerne mine hadde innprentet i meg fra jeg var tre år gammel. Jeg stirret inn i speilet, og en prinsesse stirret tilbake.

			En prinsesse som var sent ute.

		

	
		
			Tre

			Jeg listet meg inn sideinngangen til tronsalen og holdt pusten mens jeg gled lydløst bort til Margot og Mae, til venstre for det kongelige podiet.

			«Velkommen.» Fars stemme var like kald som den store salen ga gjenlyd i. Han foretrakk å ha det iskaldt, sikkert fordi det stort sett harmonerte med humøret.

			Lyset strømmet inn gjennom blyglassvinduene og farget marmorgulvet i ulike toner av blått, grønt og gult. Alle var samlet i midten av salen, og fars gulltrone sto tom på podiet. Det var flere gardister enn vanlig; fire i stedet for to ved hver dør.

			Far tok ikke blikket fra mennene som sto foran ham, men han la utvilsomt merke til at jeg snek meg inn for sent. Og det kom jeg til å bli irettesatt for senere.

			Margot og Mae sto bakenfor og litt unna gruppen av menn, oppshinet og med krone på hodet. Datteren var like vakker som moren. Søsteren min var far opp ad dage når det gjaldt stahet og jernvilje, men av utseende var hun nærmest en kopi av Margot, fra den klassisk rette nesen til den spisse haken.

			Lignet jeg på moren min? Jeg skulle ønske jeg hadde noe som minnet meg om hvordan hun så ut. Hun døde da jeg var baby, og far beordret at alle portrettene av henne skulle fjernes fra korridorene. Jeg visste bare at jeg hadde arvet håret hennes fordi Margot forbannet det så ofte. Om vi hadde samme nese, hake eller munn, ante jeg ikke.

			Jeg stoppet opp ved siden av Margot. Hun så misbilli­gende på meg før hun vendte oppmerksomheten mot mennene igjen.

			Fem turanere sto der skulder ved skulder. De brede ryggene utgjorde en mur. Hver og en av dem var en søyle av svulmende muskler og rå styrke. Guder, så svære de var.

			Banner var over én åtti høy, men i forhold til disse mennene var han tynn og spinkel. Ikke engang far, som var den største man­nen jeg noen gang hadde sett, kunne måle seg med turanerne.

			Det var ikke rart at de hadde klart å drepe margålene.

			De var ikke kledd i finstasen, akkurat. Ikke det at jeg hadde regnet med skreddersydd kappe eller skinnende støvler på en gjeng med krigere. Skinnbuksene deres strammet rundt de massive lårene. De gikk med brune, pregede skinnvester over beinhvite bomullsskjorter, som satt tett rundt de kraftige overarmene. Alle hadde lærmansjetter rundt håndleddene. To av dem hadde intrikate, mørke tatoveringer på underarmene.

			Alle turanerne gikk med kniver eller sverd på ryggen. En av dem hadde tre dolker i beltet. De så ut som om de var kledd for krig, ikke for en middag med kongelige.

			At far slapp dem inn i tronsalen så tungt bevæpnet, var overraskende. Vanligvis ble gjester fratatt våpnene før de fikk audiens hos kongen. Hadde turanerne nektet, eller tok ikke gardistene sjansen på å spørre engang?

			«Før vi presenterer oss», runget fars dype stemme gjennom salen, «vil jeg gjerne takke dere for det dere har gjort. Mennene mine forteller at det kom seks margåler med skipene deres i går kveld. Jeg hadde ikke trodd at dere ville handle så raskt. Det er jeg takknemlig for.»

			Mannen med dolkene la armene i kors over brystet. Han hadde et buskete, bronsebrunt skjegg som var flettet under haken. «Vi gjorde bare det dere leide oss for å gjøre.»

			Det var noe nedlatende i tonefallet. Det fikk fars kjeve til å stramme seg mens han løftet hånden og knipset med fingrene.

			Den samme sidedøren jeg nettopp hadde sneket meg inn gjennom, fløy opp. To gardister kom bærende på en kiste som var så stor at jeg kunne ha krøllet meg sammen og tatt en lur i den. De satte den fra seg midt i tronsalen, åpnet lokket og vippet det bakover. Hundrevis av calandriske mynter kom til syne.

			Det var mer rikdom enn jeg noen gang hadde sett, nok gull og sølv til å mette hele Roslo i flere måneder.

			En turansk kriger med glatt, brun hud og dyptliggende, mørke øyne gikk bort til kisten og satte seg på huk for å inspisere innholdet. Det svarte håret hang i lange fletter som var bundet sammen i nakken. Han tok en mynt og kastet den opp i luften. Den landet oppå de andre med en klirrelyd.

			Var det Vokteren?

			«Skal jeg telle dem, Deres Høyhet?» spurte han mens han reiste seg og gikk tilbake til de andre igjen.

			Vent. Hva? Hvem var det han kalte Deres Høyhet?

			Krigeren som sto i midten, ristet på hodet.

			Men da var det vel ikke en kriger? Var det kronprinsen?

			Jeg hadde aldri sett prinsen av Tura før, men det måtte være Zavier Wolfe.

			Tronarvingen til Tura, og Maes kommende ektemann.

			Det var jammen overraskende. Hvis Margot også var sjokkert, viste hun det ikke. Ikke Mae heller. Jeg hadde visst gått glipp av noe siden jeg kom for sent.

			Prins Zavier var her i Roslo, og Vokteren var her.

			Hva var det som foregikk? Det skulle bare være et raskt møte så far fikk betalt de turanske krigerne han hadde leid inn. Men nå var det en kongelig introduksjon? Hadde alle visst om det unntatt jeg? Det forklarte i hvert fall hvorfor vosteren var her.

			Det var første gang Mae møtte forloveden sin, så det var bra at Margot hadde insistert på å pynte henne ferdig tidligere på dagen.

			«Dere trenger ikke å telle myntene», sa far med den kjølige, likegyldige stemmen sin, men ilden i de karamellfargede øynene avslørte ham. «Hver eneste mynt vi er blitt enige om, er der.»

			Krigeren som hadde snakket tidligere, den skjeggete mannen med dolkene, så granskende på ham. «Og hva om prisen vi ble enige om, ikke lenger er nok?»

			Det gikk rykter om at prins Zavier ikke snakket. I så fall kunne det hende krigeren snakket på hans vegne. Som rådgiver eller hærfører.

			Fars øyne lynte enda mer, den ravgule strålekransen var som to flammer. «Og hva er så den nye prisen deres?»

			Før krigeren rakk å svare, gikk hoveddørene opp, og alle snudde seg.

			Vosteren jeg nesten kolliderte med tidligere, kom inn i tronsalen. De nakne føttene med de fæle, grønne neglene stakk ut under kappen. Denne gangen var han ikke alene. To skritt bak ham kom et annet medlem av brorskapet i samme burgunderrøde kappe.

			Denne vosteren gikk ikke. I stedet svevde han litt over gulvet, som om han ble båret av en usynlig vind. Som om tyngdekraften ikke presset kroppen hans like mye ned som alle andres. Neglene på hendene og føttene hans var så lange at de krøllet seg som bånd.

			Magien deres begynte å svi i huden med en gang. Jeg kjente kraften prikke over skuldrene og nedover ryggen og måtte anstrenge meg for ikke å vri meg.

			Én voster var ubehagelig, men to var nesten uutholdelig. Jeg undertrykte trangen til å gni meg over armene og løpe mot døren.

			Hvis Margot eller Mae følte ubehag, var det ingen av dem som viste det.

			Hvem var den andre vosteren? Hadde han kommet hit med turanerne, eller med Vokteren?

			Vostrene kunne verken få jorden til å skjelve eller kaste ildkuler, men de kunne bøye og forme luft og vann etter eget forgodtbefinnende. Og blodmagien deres ble brukt til å danne ubrytelige bånd. Men jeg hadde aldri sett en av dem sveve før. Kraften til denne vosteren føltes sterkere og mer ubehagelig enn den fars utsending hadde.

			Begge vostrene så like ut, hårløse og med gjennomsiktig hud, men den andre vosteren virket eldre. De grønnsvarte øynene hans betraktet meg et lite sekund. Så vendte han blikket over skulderen, mot dørene.

			Spenningen fikk salen til å dirre. Da jeg så dit han så, steg hjertet opp i halsen.

			Mannen som kom inn dørene, så ikke ut som inkarnasjonen av noen gud. Han så ikke ut som et spøkelse heller. Han var høy og bred, som de andre turanerne. Og oppsiktsvekkende muskuløs. Det sjokoladebrune håret rakk ned til skuldrene, og den firskårne kjeven var dekket av et kort skjegg i samme farge.

			Ved første øyekast var han bare en mann. Slående, skremmende, men like fullt bare en mann.

			Men irisene hans hadde ikke den grønne strålekransen som er typisk for Tura. De var som smeltet sølv, flytende metall. Fargeløse, som kjolen min.

			Vokteren.

			Støvlene hans dundret i takt med hjerteslagene mine mens han fulgte etter vostrene. I motsetning til turanerne bar han ikke våpen, verken sverd eller kniver. Kanskje far hadde insistert på at han skulle komme ubevæpnet til møtet, men jeg hadde en følelse av at han kunne drept oss alle med bare hendene.

			Slik han drepte broren til Banner – klemte hendene rundt halsen hans til luftrøret ble knust.

			Jeg så på forloveden min. Banner hadde mord i blikket. Hatet hans mot Vokteren var like sterkt som lukten av hårfargen min. Men gudinnen Karina måtte ha hørt bønnene våre om fred, for han holdt temperamentet i sjakk og sto rolig ved siden av far, som den pliktoppfyllende generalen han var.

			Jeg var verken forelsket i Banner eller særlig begeistret over å skulle bli kona til en mann som var under hælen på far. Men jeg ønsket ikke at han skulle bli hengt for forræderi heller.

			Vostrene stanset og ble stående sammen et stykke unna alle de andre. De utgjorde sin egen gruppe i denne merkelige prøvelsen, i likhet med Margot, Mae og meg.

			Vokteren stilte seg ikke sammen med dem. I stedet delte rekken av turanere seg da han nærmet seg, slik at det ble plass til ham ved siden av prins Zavier.

			Alle falt til ro, og det ble stille. Spenningen var så intens at det var vanskelig å puste. Jeg fikk vondt i hodet av vostermagien.

			Ett møte. Vi måtte bare overleve dette ene, meningsløse møtet. Så kunne Banner unnskylde seg før den dunkende blodåren i tinningen hans sprakk. Og jeg kunne snike meg tilbake til mine gemakker, der jeg hadde tenkt å bli til turanerne og vostrene forlot Roslo.

			Jeg lente meg fremover og tok sjansen på å se på søsteren min igjen.

			Hun hadde antydning til et smil på de vakre leppene, tilsynelatende søtt og beskjedent, men jeg visste bedre. Det var noe listig i de blå øynene, som om hun visste om en hemmelighet ingen hadde giddet å dele med meg.

			Mae elsket hemmeligheter. En solid dose konflikt og litt blodtørstighet attpåtil, så var hun fornøyd.

			Var det bare sånn hun var, eller skyldtes det oppdragelsen hennes?

			Margot hadde gitt meg dukker til bursdagen da jeg var barn. Men da Mae fylte fem år, ga far henne et sett med forgylte kniver.

			Mae kom nok til å passe inn blant de turanske krigerne. Med denne prinsen. Hun hadde arvet fars sterke beinbygning og Margots høyde. Etter atten år med trening var hun et dødelig våpen. Turanerne ville ikke kunne knekke henne.

			Kanskje far håpet på det motsatte.

			«Hvor var vi?» spurte far. «Dere var bekymret for prisen? Hvordan kan vi løse det?»

			Eh …

			Var han ettergivende overfor turanerne? Det hørtes sånn ut, men far pleide aldri å gi etter for noen.

			Han hadde latt kommentaren om å telle myntene passere uten et skarpt motsvar. Og nå ville han vite hvordan han kunne løse det med prisen?

			Mae hadde lært snedigheten sin av ham, så hva var det egentlig som foregikk her? Dette var ikke bare en konge som leide inn noen soldater.

			«La oss presentere oss før vi fortsetter», sa den svevende vosteren med silkestemme.

			Jeg hadde aldri hørt en voster snakke før. Jeg hadde trodd at stemmen deres skulle være like skurrende, skarp og ubehagelig som kraften deres. Men den var som musikk, mild og fortryllende. Lyden av en sirene som sang deg i søvn før hun svelget deg hel.

			På hans ordre snudde alle mennene seg mot oss. Fem par turanske blikk med grønn strålekrans i irisen gled over Margot og Mae, mens det sølvfargede blikket til Vokteren festet seg ved meg i stedet. Det var like ubehagelig som magien til vostrene.

			Far nikket til Margot.

			Hun la hånden på korsryggen til Mae, og sammen gikk de mot turanerne. Jeg fulgte et skritt bak.

			Turaneren i midten hadde en krans rundt hodet. Den hadde ingen innfattede edelstener, men besto av sølvtråder som var vevd sammen til et sølvbånd.

			Det brune håret var kortere enn de andres. De myke lokkene var skjøvet tilbake fra ansiktet, og tuppene krøllet seg litt i nakken. Håret ved ørene skjulte sidene på kronen. Han hadde et lite arr gjennom det ene øyenbrynet. Øynene hadde samme farge som mose på en uværsdag. Nyansen slukte nærmest irisenes grønne strålekrans. 

			Prins Zavier var kjekk. Vakker, egentlig, med sin robuste maskulinitet. Og han kjedet seg. Han viste ikke et snev av interesse for å møte sin tilkommende.

			Han så nesten gjespeklar ut.

			Vokteren lot derimot til å more seg, som om alt sammen var en spøk. Han hadde smilerynker i øyekroken.

			Hva var det som var så morsomt her? Hva var det jeg ikke skjønte?

			«Prins Zavier, dette er Mae, min datter», sa far. «I samsvar med Spurveskjoldet skal hun bli din hustru ved høstjevndøgn, om tre måneder.»

			Zavier betraktet Mae en stund. Så kastet han et blikk på Vokteren.

			Det foregikk en ordløs samtale mellom dem. Var det en av kreftene til Vokteren? Kunne han lese tanker?

			Hvis han kunne lese mine …

			Gå vekk, vær så snill. Takk.

			Vokteren nikket til prinsen. «Ikke henne», sa han med en barsk stemme som ga meg gåsehud.

			Margot blunket. «Hva?»

			«Henne.» Øynene til Vokteren vendte seg mot meg, og hele salen fulgte blikket hans.

			Mot meg.

			«Prins Zavier vil gifte seg med henne», erklærte han. «I kveld. En brud som belønning for å ha drept margålene deres.»

		

	
		
			Fire

			Stillheten i tronsalen var tett som røyk og sugde luften ut av lungene mine. Det gikk rundt for meg. Gulvet begynte å gynge, og jeg vaklet.

			Margot la hånden rundt underarmen min, og et øyeblikk var jeg glad for den beroligende berøringen. Men så bet neglene seg gjennom kjolestoffet, så hardt at de nesten gikk gjennom huden.

			Selv om det sved fra håndleddet til albuen, rørte jeg meg ikke. Jeg klarte ikke å bevege meg.

			Henne.

			Meg? Ville prins Zavier gifte seg med meg?

			Nei. Absolutt ikke. Dette skjedde ikke. Jeg hallusinerte. Sjøvannet hadde gått til hodet på meg. Enten det eller så spilte Ferios meg et puss, slik han pleide. Dette virket som noe guden for ondskap ville likt. Kanskje det var vostrene. Den vosteren som ikke hadde rørt ved gulvet ennå, plantet dette marerittet i hodet mitt.

			Det skjedde ikke på ordentlig. Det kunne ikke være sant.

			Jeg var forlovet med Banner. Det var Mae som skulle gifte seg med prinsen av Tura. Mae, ikke meg. Mae.

			Margot kløp hardere til. Fingertuppene hennes boret seg inn i armen min. Heldigvis fikk jeg ikke blåmerker så lett, for da ville det vært fem runde sirkler der i morgen tidlig.

			Men jeg prøvde ikke å vri meg løs. Jeg var for opptatt med å høre det Vokteren sa. Ordene sang i hodet.

			Henne.

			Henne. Henne. Henne.

			Meg.

			Stillheten ble høyere og høyere. Spenningen doblet seg, tredoblet seg. Eksplosjonen var uunngåelig. Og da stillheten omsider revnet, var salen i opprør.

			«Det må være en misforståelse», sa Margot med sammenbitte tenner. For hver stavelse gravde neglene seg dypere inn i armen min.

			«Nei.» Fars stemme var et drønn som fikk veggene til å riste.

			Det kom en sår knurring fra strupen på Mae.

			«Hun er forlovet med meg.» Det var Banner som fastslo det åpenbare.

			Så hørte jeg en latter. Grøtete, lav, tørr og humørløs.

			Jeg blunket, tvang blikket til å fokusere og oppdaget hvem som lo.

			Det var Vokteren. De sølvfargede øynene blinket som hvite lyn, og munnen gliste bredt.

			Dust.

			Margot gispet.

			Fars kjeve strammet seg.

			For svarte. Jeg hadde visst sagt det høyt. Men han var en dust som lo.

			Jeg åpnet munnen. Ikke for å be om unnskyldning, men for å si det høyere og tydeligere. Men far gjorde en håndbevegelse som fikk alle til å bli stille igjen.

			Mennene i tronsalen så ut til å rette seg opp. En av krigerne løftet hånden, bare en anelse, som om han forberedte seg på å trekke sverdet han hadde på ryggen.

			«Prins Zavier», sa far. «Det er Mae som skal bli din brud. Hvis du vil avstå fra festlighetene vi har planlagt ved høstjevndøgn, holder vi vielsen i kveld.»

			Blikket mitt fløy rundt i salen, fra turaneren via vosteren og far til Banner og tilbake igjen.

			Prinsen så fremdeles ut som om han kjedet seg. Vosteren fremsto som om han var i koma. Banner var klar til å drepe. Fars ansiktsuttrykk var for behersket til å tolkes. Mae og Margot var rasende. På … meg.

			Og Vokteren flirte fremdeles.

			Jeg hatet ham umiddelbart. Kanskje jeg burde ha ønsket at Banner skulle skjære halsen over på ham.

			Ved alle skygger, jeg måtte ut av tronsalen. Nå, med en gang.

			Far ville ikke tillate dette, ville han vel? Han kom til å fortelle prinsen nøyaktig hva han mente om å gi en brud som belønning.

			Men han sa ikke noe. Munnen var en tynn strek. Blikket var festet på turanerne, ventet på svaret deres.

			Plaget det ham at de krevde meg som gjeldsbetaling, at de ville bytte til seg hans datter som om jeg var en kiste med mynter? Eller var det ulmende raseriet i de karamellfargede øynene et resultat av at ordrene hans ble motsagt?

			Jeg ville ikke vite svaret.

			Da jeg fikk revet blikket løs fra far, merket jeg at Vokteren stirret på meg.

			Øynene hans hadde ikke den samme sølvfargen som i sted. De ble mørkere, sølvet gikk over i grått og steinhardt brunt og grønt.

			Latteren var borte. Munterheten hadde veket plassen for kald, grusom ondskap.

			Hjertet mitt banket så fort at det gjorde vondt. Den hamrende pulsen var øredøvende. Men jeg så ikke bort fra det stirrende blikket og øynene som skiftet farge. Jeg ville ikke krympe meg under blikket til den morderen.

			Det var bare idioter som krympet seg, hadde far lært meg for lenge siden.

			Og jeg var kanskje ikke yndlingsdatteren hans, men idiot ville jeg ikke være. Så jeg holdt fast i blikket til Vokteren, og viljen min var ubøyelig som jernet til Ozart. Både Mae og jeg var like sta.

			Munnvikene til Vokteren trakk seg oppover.

			Jepp, han var fremdeles en dust. Fint at jeg kunne underholde ham i dag. Jeg skar en grimase og rettet oppmerksomheten mot prins Zavier.

			Han var uleselig, uten antydning til følelser. Det fantes ingen tegn til verken interesse eller likegyldighet der. Blikket hans var det mest skremmende jeg noensinne hadde møtt, til og med mer enn fars.

			Det gikk kaldt nedover ryggen.

			Hvis Vokterens blikk satte meg på prøve, så var prinsens et løfte. Jeg skulle bli hans hustru.

			Gulvet holdt på å gi etter under skoene mine igjen.

			«Du får henne ikke.» Banner var så illsint at han skalv. «Hun er min.»

			Det kunne ha vært romantisk. Men Banner var ikke sint fordi en annen mann stjal kvinnen han elsket. Han var rasende over å miste forbindelsen til kongefamilien.

			Jeg var kanskje ikke den foretrukne prinsessen, men jeg var prinsesse. En gave for hans tjenester og et symbol på hvilken status han hadde.

			Vokteren møtte Banners rasende blikk med et hånflir. «Hun var din. Nå tilhører hun prinsen. Som brud oppfyller hun både belønningen og avtalen. Hun skal bli vår dronning.»

			Dronning.

			Det var latterlig. Jeg hatet å gå med skikkelige sko og kjoler og være fanget innendørs. Jeg avskydde monotone leksjoner og foredrag. Jeg var ikke skapt for å herske eller lede. Politikk var kjedelig, og kongelige fester overvurdert. Jeg var ingen dronning.

			Kronen på hodet begynte å klø.

			«Dette finner jeg meg ikke i», erklærte Banner. «Du skal gifte deg med Mae.»

			Prins Zavier snudde hodet mot forloveden min og så kaldt på ham. Han utfordret de kongelige nå. Han utfordret den eldste kjente traktaten i Calandra.

			Banner svelget.

			Zavier avfeide ham med et blunk og snudde seg mot far.

			«Prinsen får den han vil ha.» Det var som om Vokteren var inne i hodet på Zavier og sa det prinsen ikke kunne si. «Og han vil ha henne.»

			Henne. Det var det ordet igjen.

			Guder. Jeg kom til å kaste opp.

			«Ifølge Spurveskjold-traktaten skal kongen velge en datter. Siden jeg er den eneste kongen her i salen, er det jeg som velger.» Far pekte på Mae. «Du skal gifte deg med Mae. Det er hun som er Spurven. Og dere skal få det gullet vi har lovet for hjelpen med margålene.»

			Disse mennene handlet med oss som om vi var avlinger.

			Mae brisket seg og så ut som om hun var smigret over å være en eiendel. Hun rettet seg mer opp, bredskuldret og med et selvtilfreds smil om munnen.

			Jekslene mine gnisset mot hverandre så de holdt på å sprekke, men jeg klarte å tie stille. Det hjalp ikke å protestere. Ingen i salen brydde seg om hva jeg mente. Jeg rådet ikke over min egen skjebne, og min fremtid kom til å bli avgjort av disse mennene.

			Zavier sukket, som om all denne kranglingen gikk ut over ettermiddagsluren hans.

			Jeg hatet ham. Jeg hatet alle sammen.

			«Kong Cross har rett», sa fars utsending med samme milde stemme som den andre vosteren. «Hvilken datter som skal tilbys gjennom Spurveskjoldet, er det opp til kongen å velge.»

			Luften gikk ut av lungene mine. Hvem hadde trodd at en voster skulle bli redningen min?

			«Traktaten krever bare at en datter skal gis til et annet rike i hver generasjon. Og faren får velge hvilken datter», fortsatte vosteren. «Men det er også snakk om en brud som belønning for margålene.»

			Far ristet på hodet. «Det er ikke noen brud som belønning. Vi betaler i gull.»

			«Han vil ikke ha gull», sa Vokteren.

			Nei, akkurat. Henne. Han ville ha meg. Hvorfor det? Det var ikke noe spesielt ved meg.

			Den andre presten, vosteren som fremdeles svevde over gulvet, løftet hånden. Allerede før han åpnet munnen, visste jeg at jeg kom til å avsky det han sa. «Prinsen har drept sju hunnuhyrer på dine vegne, slik du ba om, kong Cross. Hvis han krever en brud som belønning, må han få det. Og han får velge brud.»

			«Seks», korrigerte far. «Det var bare seks margåler.»

			Seks eller sju. Hvilken rolle spilte antallet? Eller hvor god Zavier var med sverdet eller armbrøsten, eller hva han nå brukte til å drepe de beistene? Kunne vi komme tilbake til det med en brud som belønning? For jeg måtte finne ut om jeg ville bli gift før daggry eller ikke.

			«Informantene tok feil, Deres Majestet.» Det grusomme smilet til Vokteren ble bredere. «Det ble drept sju hunnmargåler i Krisentsjøen. Alle sammen av prinsen selv. Ifølge Syvkjeden kan prinsen kreve bruden som belønning.»

			Hvilken kjede? Jeg kastet et blikk på Margot, og det veltet seg ytterligere i magen da fargen forsvant fra ansiktet hennes.

			«Syvkjeden er et eventyr for barn», sa Banner hånlig. «Den har ikke lovens kraft. Så ta gullet ditt og gå. Kom tilbake når du er klar til å gifte deg med Mae og undertegne Spurveskjoldet.»

			«Syvkjeden er ikke noe eventyr», sa Vokteren til Banner. «Anmodningen om å bli kvitt margålene burde ha vært mer spesifikk.»

			Spesifikk om hva da?

			«Hva er det dere snakker om?» Alle virket overrasket over at jeg kunne snakke. «Hva er Syvkjeden for noe?»

			«Sju liv i en kjede», sa fars utsending forsiktig, som om han holdt igjen et slag. «For lenge siden, før de fem kongerikene oppsto, ble land og hav invadert av uhyrer. For å vinne tilbake kontrollen utstedte herskerne et dekret. Enhver kriger som risikerte livet i kampen mot uhyrene, skulle få en belønning etter eget valg hvis de kom tilbake med hodene til sju drepte hunndyr av arten. Som med alle traktater ble Syvkjeden beseglet med vår magi.»

			Det betydde døden for alle som brøt vilkårene. Hvis far sto i gjeld til prinsen og nektet å betale, kom han til å bli drept av vostrenes magi.

			Var det derfor turanerne hadde tatt med seg denne andre presten? For å håndheve dekretet? Hvis han hadde makt til å forsegle avtalen, kunne han ikke da overprøve den også?

			«Hvorfor sju?» spurte jeg lavt. «Hvorfor er det tallet viktig? Og hvorfor hunndyr?»

			«For å endre livskjeden», sa den svevende vosteren. «Dreper man sju hunndyr, brytes kjeden. Bryter man den på mange nok steder, har den ingen styrke.»

			Det kunne ikke være lett å drepe så mange uhyrer og overleve. De gamle herskerne ga dem derfor en bonus for slike bragder? De som klarte det, fikk en belønning.

			En brud, til og med.

			Banner hadde rett, det hørtes ut som et eventyr i en barnebok.

			«Syvkjeden finnes ikke. Det er bare en legende.» Far løftet hodet. «Den eneste bruden prins Zavier vil få, er Mae, og det for å oppfylle Spurveskjoldet. Jeg sender ikke Odessa i stedet på grunn av en gammel myte som Syvkjeden.»

			Den svevende vosteren stirret hardt på far. «Det du kaller en gammel myte, er gammel magi. Og gammel magi er fremdeles magi, gutt. Den er virkelig nok.» Idet vosteren sa det siste ordet, blåste det en iskald vind gjennom tronsalen. Den pisket opp skjørtene rundt anklene på meg og blåste en lokk av håret til Margot opp i ansiktet mitt.

			Så løyet vinden, som om den aldri hadde vært der. Kjolefalden falt slapt ned over tøyskoene mine.

			Margot rettet seg opp. Omsider slapp hun taket i armen min.

			Lettelsen ble kortvarig. Vosteren dalte ned så føttene hvilte mot gulvet. Det forankret nok magien hans, forsterket den på en eller annen måte. Prikkingen trengte dypere inn i huden min etter hvert som magien hans gjennomsyret salen.

			Vinden var borte, men kulden ble værende. Det ble kaldere og kaldere. Det dannet seg iskrystaller på vinduene. Gulvet ble dekket av frost. Jeg pustet ut hvit damp og hakket tenner.

			Tiden gikk sakte, minuttene varte og rakk i taus smerte, men det ble ikke noe varmere. Hvis han holdt oss fanget her, kom vi til å fryse i hjel, alle sammen.

			Som om ikke vosteren hadde gjort trusselen tydelig nok, ble det enda kaldere. Jeg kjente den metalliske smaken av blod på tungen. Smaken av frosne lunger. Neseborene sved for hver gang jeg pustet inn.

			Ved siden av meg begynte Margot å skjelve. Mae så for en gangs skyld livredd ut. Til og med far var blek.

			Turanerne sto stille som statuer, som om kulden ikke plaget dem det minste. Et øyeblikk lurte jeg på om vosteren sparte dem for oppvisningen sin, men frosten spredte seg over kransen til prinsen. Zavier og Vokteren så på hverandre, ikke bekymret, men med advarende blikk.

			Far hadde gått for langt da han stilte spørsmål ved magien til vostrene.

			«Jeg forseglet Syvkjeden med min egen magi og med blodet til fortidens konger.» Stemmen til vosteren var like dødelig som isflakene som dannet seg i taket. «Pass deg for hva du kaller en gammel myte.»

			Far bøyde nakken. Det var første gang i livet jeg så ham bøye nakken for noen. Det gjorde han ikke engang for sin egen vosterutsending. Denne vosteren var i ferd med å drepe oss alle sammen, så nå var det på tide å vise litt ydmykhet.

			«Unnskyld, yppersteprest», mumlet far.

			Var det ypperstepresten? Jeg hadde fått nok overraskelser for i dag.

			Hodet mitt var snart tomt for steder å oppbevare alle de nye opplysningene. Dette møtet skulle bare være en formalitet. Hadde jeg visst at ypperstepresten til vostrene skulle være her, ville jeg ha fortsatt å svømme.

			Ifølge den ene boken vi hadde om brorskapet deres, levde vostrene lenge, men de var ikke udødelige. Siden ingen hadde sett eller hørt fra ypperstepresten på flere tiår, trodde de fleste at han var død.

			Men nei, han hadde bare gjemt seg hos turanerne. Var han prins Zaviers ambassadør? Bodde han i Tura?

			«Hun er datteren din, ikke sant?» spurte ypperstepresten.

			«Ja.» Far nikket.

			«Da blir hun prinsens brud, for både Spurveskjoldet og Syvkjeden.»

			Hun. Henne.

			Meg.

